Matrikulant lol glo met leerders in koshuisArgieffoto ter illustrasie (Foto: Pixabay) Leerders aan die St. Michael’s School for Girls in Bloemfontein in die Vrystaat het vandeesweek aan ’n stille betoging deelgeneem nadat bewerings van beweerde seksuele wangedrag teenoor ’n matriekleerder geopper is. Die beweerde wangedrag het glo reeds verlede jaar by die skoolkoshuis plaasgevind, maar het volgens die provinsiale departement van onderwys eers verlede maand onder die skool en departement se aandag gekom. Die departement wou nie besonderhede oor die aard van die klagtes bekendmaak nie. Howard Ndaba, woordvoerder van die Vrystaatse departement van onderwys, sê ’n ondersoek na die bewerings is onmiddellik daarna van stapel gestuur en die betrokke leerder is geskors hangende die ondersoek. Ndaba het gesê dit byk uit die aantal klagtes en die onlangse stille betoging deur leerders dat daar verskeie vermeende slagoffers is en dat die meerderheid van hulle in laer grade is. Volgens Ndaba het die leerder se regsverteenwoordiger Woensdag tydens ’n verhoor voorgestel dat die leerder vrywillig die skool verlaat. Die verhoor sou aanvanklik vroeër vandeesmaand reeds plaasgevind het, maar is later uitgestel omdat die betrokke regsverteenwoordiger nie beskikbaar was nie. Die skool het Maroela Media Donderdag na die departement verwys vir navrae.